सीएम अरविंद केजरीवाल ने एलजी से अपील की है कि झुग्गियों में रहने वाले लोगों को मकान देने की पॉलिसी को मंजूरी दे दें। उनका कहना है कि सरकार जहां झुग्गी, वहां मकान बनाए जाने की योजना पर तेजी से काम शुरू करना चाहती है। जेजे बस्ती दीनदयाल कैंप पंजाबी बाग में कम्युनिटी टॉयलेट शुरू करते हुए सीएम ने कहा कि पिछले कई महीने से एलजी के पास फाइल भेजी हुई है। एलजी फाइल को रोककर क्यों बैठे हुए हैं? सीएम ने कहा कि अगर एलजी आज साइन कर दें तो कल से मकान बनाने का काम शुरू कर दिया जाएगा। दिल्ली सरकार इस योजना के लिए पैसे देने को तैयार है, लेकिन एलजी की मंजूरी मिलनी बाकी है।
सीएम ने कहा कि गरीबों के साथ राजनीति नहीं होनी चाहिए। गरीबों को मकान मिलेंगे तो वे दुआएं देंगे। गरीबों की दुआएं भी लगती हैं और बद्दुआ भी। सीएम ने कहा कि वह हाथ जोड़कर एलजी से अपील करते हैं कि झुग्गी वालों के लिए जो पॉलिसी बनाई है, उसे मंजूर किया जाए। उन्होंने कहा कि दिल्ली सरकार ने पिछले दो-ढाई साल में झुग्गी टूटने नहीं दी है। सरकार ने जहां झुग्गी वहां मकान योजना तैयार की है, ताकि झुग्गी के आसपास ही लोगों को मकान दिए जा सकें। कोर्ट में भी दिल्ली सरकार ने लड़ाई लड़ी है, लेकिन लोगों को बेघर नहीं होने दिया है। डीडीए समेत कई एजेंसियों की तोड़फोड़ को रुकवाई गई है। उन्होंने कहा कि वह यह वादा करते हैं कि झुग्गी वालों को मकान बनाकर देंगे। उन्होंने कहा कि वह पिछले हफ्ते एलजी से भी मिले थे और उनसे कहा था कि अगर फाइल में कोई कमी है तो बताया जाए, वह अफसरों को बुलाकर हर कमी को दूर करवाएंगे। मगर, कोई जवाब नहीं मिल रहा है। सीएम ने कहा कि मोहल्ला क्लिनिक की फाइल भी 4 महीने से रुकी हुई है और फाइल को मंजूरी नहीं दी जा रही है।
सीएम ने कहा कि पिछले दो साल में 12000 टॉयलेट बनाए गए हैं और 7000 टॉयलेट दिसंबर तक बनकर तैयार हो जाएंगे। अगले साल मार्च तक सभी जेजे बस्तियों में टॉयलेट बनाए जाएंगे। उन्होंने कहा कि आज तक किसी सरकार ने जेजे बस्तियों में रहने वालों की परेशानियों को दूर करने की कोशिश नहीं की। केवल चुनाव के समय ही गरीबों को याद किया जाता है।
hin_Deva hin_Deva hin_Deva